8 आतंकी संगठनों के 15 ठिकानों की तलाशी; घाटी में टेरर फंडिग और हथियार सप्लाई करते थे
Jammu Kashmir Terror Funding Case  इसमें अनंतनाग के चार, शोपियां के तीन, बडगाम, श्रीनगर और पुंछ में दो-दो और बारामूला और राजौरी जिलों में एक-एक जगह पर तलाशी ली गई है।
नेशनल इन्वेस्टिगेशन एजेंसी (NIA) ने मंगलवार को टेरर फंडिंग और पाकिस्तान से होने वाली आतंकी साजिश को लेकर जम्मू कश्मीर के 7 जिलों में छापेमारी की। जिन जगहों पर तलाशी ली गई, वे लश्कर-ए-तैयबा, जैश ए मोहम्मद, रेसिस्टेंस फ्रंट (TRF) सहित 8 आतंकी संगठनों से जुड़े हुए थे।
NIA के मुताबिक, इन संगठनों से जुड़े कैडर्स घाटी में स्टिकी बम, IED, नकदी, नशे का सामान और छोटे हथियारों को इकट्ठा करने और बांटने का काम करते थे। इन्हें इन हथियारों की सप्लाई सीमा पार से ड्रोन के जरिए की जाती थी। जांच एजेंसी ने यह रेड राजौरी में आतंकियों के साथ हुई मुठभेड़ के 4 दिन बाद की है। 5 मई को हुए एनकाउंटर में सेना के 5 जवान शहीद हुए थे।
पाकिस्तानी सेना के कमांडर्स और हैंडलर्स के इशारे पर काम करते थे ओवरग्राउंड वर्कर्स
लश्कर, जैश और TRF के अलावा जिन आतंकी संगठनों के ठिकानों पर रेड हुई, उनमें यूनाइटेड लिबरेशन फ्रंट जम्मू एंड कश्मीर(UL J&K), मुजाहिदीन गजवत-उल-हिंद (MGH), जम्मू और कश्मीर फ्रीडम फाइटर (JKFF), कश्मीर टाइगर्स और पीपुल्स एंटी-फासिस्ट फ्रंट (PAAF) शामिल हैं।
7 जिलों में कुल 15 जगहों पर तलाशी ली गई है। अनंतनाग में 4, शोपियां के 3, बडगाम, श्रीनगर और पुंछ में दो-दो और बारामूला और राजौरी जिलों में एक-एक ठिकानों पर तलाशी ली गई। NIA ने बताया कि आतंकी शाखाओं से जुड़े कैडर्स और हाइब्रिड ओवरग्राउंड वर्कर्स पाकिस्तानी सेना के कमांडर्स और हैंडलर्स के इशारे पर काम करते थे।
तमिलनाडु में PFI के मदुरई अध्यक्ष को भी हिरासत में लिया
NIA ने मंगलवार को तमिलनाडु के मदुरै, त्रिची, डिंडीगुल ​​​​​​और चेन्नई समेत 6 जगहों पर भी रेड की। यह छापेमारी प्रतिबंधित संगठन पॉपुलर फ्रंट ऑफ इंडिया (PFI) के ठिकानों पर की गई। पुलिस के मुताबिक, रेड में जांच एजेंसी ने PFI के मदुरै अध्यक्ष मोहम्मद कैसर को डिंडीगुल के पझानी से गिरफ्तार किया है। इनके अलावा 4 अन्य लोगों को भी अरेस्ट किया गया है। 
साल 2022 में आतंकी साजिश को लेकर 2 बार हुई थी छापेमारी
NIA ने आतंकवादी साजिश से जुड़े मामले में 2022 में पहले 2 मई को देर शाम तक जम्मू-कश्मीर में 12 जगहों पर छापेमारी की थी। जिसमें पुलवामा जिले में आठ, कुलगाम, अनंतनाग और बडगाम जिले में एक-एक और जम्मू में एक जगह पर तलाशी ली गई थी।
NIA ने आतंकी साजिश को लेकर पिछले साल 21 जून को छापेमारी के बाद खुद ही मामला दर्ज किया था। इसके बाद 24 जून को 14 जगहों पर रेड की गई थी। उस वक्त श्रीनगर, बारामूला, पुलवामा, अनंतनाग, बडगाम और कठुआ जिलों में ली गई तलाशी में डिजीटल डिवाइस बरामद हुए थे।
आतंकी हमले से जुड़े ये खबरें भी पढ़ सकते हैं...
PFI केस-5 राज्यों में 17 ठिकानों पर NIA का छापा, बिहार में दरभंगा के डेंटिस्ट के घर रेड
नेशनल इन्वेस्टिगेशन एजेंसी (NIA) ने 5 राज्यों के 17 ठिकानों पर छापा मारा है। इन राज्यों में बिहार, उत्तर प्रदेश, मध्यप्रदेश, गोवा और पंजाब शामिल हैं। यहां पर प्रतिबंधित संगठन पॉपुलर फ्रंट ऑफ इंडिया (PFI) से जुड़े लोगों के ठिकानों पर ये छापेमारी की गई है। पूरी खबर पढ़ें...
जम्मू-कश्मीर में आर्मी ट्रक पर आतंकी हमला, 5 जवान शहीद; हमलावरों ने फायरिंग की
जम्मू-कश्मीर के पुंछ जिले में सेना के ट्रक पर आतंकियों ने फायरिंग की। इसके बाद ट्रक में आग लग गई, जिसमें झुलसकर 5 जवान शहीद हो गए। शहीदों की पहचान लांस नायक देबाशीष बसवाल, लांस नायक कुलवंत सिंह, सिपाही हरकिशन सिंह, सिपाही सेवक सिंह और हवलदार मनदीप सिंह के रूप में हुई है। पूरी खबर पढ़ें...
राजौरी एनकाउंटर में अब तक 5 जवान शहीद, सुरक्षाबलों ने पुंछ अटैक में शामिल आतंकियों को घेरा
जम्मू-कश्मीर के राजौरी में सुरक्षाबलों और आतंकवादियों के बीच हुई मुठभेड़ में सेना के 5 जवान शहीद हो गए हैं। शहीदों के नाम लांस नायक रुचिन सिंह, नायक अरविंद कुमार, हवलदार नीलम सिंह और पैराट्रूपर सिद्धांत चेत्री, प्रमोद नेगी हैं। पूरी खबर पढ़ें...